На основу члана 44. став 2. Закона о путним исправама („Службени гласник РС”, бр. 90/07, 116/08, 104/09, 76/10, 62/14 и 81/19),

Влада доноси

УРЕДБУ

О ИЗМЕНИ И ДОПУНИ УРЕДБЕ

О ЦЕНИ ОБРАСЦА ПУТНИХ ИСПРАВА И ВИЗЕ И ТРОШКОВИМА ДОСТАВЉАЊА ПАСОША ПРЕКО ДИПЛОМАТСКОГ ИЛИ КОНЗУЛАРНОГ ПРЕДСТАВНИШТВА РЕПУБЛИКЕ СРБИЈЕ

Члан 1.

У Уредби о цени обрасца путних исправа и визе и трошковима достављања пасоша преко дипломатског или конзуларног представништва Републике Србије („Службени гласник РС”, бр. 8/08, 3/09 и 30/13) у члану 2. после става 1. додаје се нови став 2. који гласи:

„Цена обрасца пасоша који се издаје у складу са чланом 33. став 2. Закона о путним исправама износи 4.200,00 динара.”

Досадашњи ст. 2–6. постају ст. 3–7.

Члан 2.

Члан 3. мења се и гласи:

„Члан 3.

Новчани износ из члана 2. ове уредбе плаћа се приликом подношења захтева за издавање путне исправе, односно визе.

Новчани износ из члана 2. став 1. ове уредбе уплаћује се тако што се износ од 3.000,00 динара уплаћује на рачун Народне банке Србије – Завода за израду новчаница и кованог новца, а износ од 600,00 динара на рачун прописан за уплату јавних прихода буџета Републике Србије.

Новчани износ из члана 2. став 2. ове уредбе уплаћује се тако што се износ од 3.000,00 динара уплаћује на рачун Народне банке Србије – Завода за израду новчаница и кованог новца, а износ од 1.200,00 динара на рачун прописан за уплату јавних прихода буџета Републике Србије.

Новчани износ из члана 2. ст. 3–6 ове уредбе уплаћује се на рачун Народне банке Србије – Завода за израду новчаница и кованог новца.

Новчани износ из члана 2. став 7. ове уредбе плаћа се на начин на који се плаћају и остали трошкови у дипломатском или конзуларном представништву Републике Србије.”

Члан 3.

Ова уредба ступа на снагу наредног дана од дана објављивања у „Службеном гласнику Републике Србије”.

05 Број: 110-781/2020

У Београду, 30. јануара 2020. године

В Л А Д А

|  |  |
| --- | --- |
|  | ПРЕДСЕДНИК  Ана Брнабић |

4100320.007/26